La Llei 10/1994, d'11 de juliol, de la Policia de la Generalitat-Mossos d'Esquadra, regula, entre altres aspectes, les funcions d'aquest cos de policia d'acord amb les competències de la Generalitat.
Progressivament, l'àmbit d'actuació de la Policia de la Generalitat-Mossos d'Esquadra s'ha anat ampliant a l'exercici de les funcions que compleix com a policia ordinària i integral en tot el territori de Catalunya, com a conseqüència dels acords de la Junta de Seguretat de Catalunya i de la substitució de les forces i els cossos de seguretat de l'Estat.
En el marc d'aquest procés de desplegament i d'assumpció gradual de les funcions de seguretat ciutadana i ordre públic que comporta el replegament de les forces i els cossos de seguretat de l'Estat, es planteja la conveniència que els policies d'aquests cossos puguin accedir al Cos de Mossos d'Esquadra, per un sistema específic, ateses la formació i la preparació especialitzades que tenen.
Tenint en compte el desplegament acordat per la Junta de Seguretat, Catalunya ha d'apostar per no perdre aquells agents amb anys d'experiència i per incorporar al Cos de Mossos d'Esquadra els que ho desitgin i vulguin seguir a Catalunya prestant el servei de policia, especialment els que haurien de ser desplaçats a altres territoris de l'Estat a causa del dit desplegament.
Atès que l'article 22 de la Llei 10/1994 estableix que l'accés a la categoria de mosso o mossa es fa solament pel sistema d'oposició lliure, es fa necessari modificar aquest marc legal per tal que els membres d'altres forces i cossos de seguretat puguin accedir al Cos de Mossos d'Esquadra mitjançant un sistema específic, el de concurs oposició, que permeti la realització d'unes proves selectives i d'un curs específics i la possibilitat d'establir, si escau, un període de pràctiques.
En conseqüència, es fa una nova redacció de l'article 22 de la Llei 10/1994, que estableix, a més de l'accés a la categoria de mosso o mossa amb caràcter general pel sistema d'oposició lliure, l'accés pel sistema de concurs oposició per als membres de les forces i els cossos de seguretat, atesa llur condició de policia.
Es modifica l'article 22 de la Llei 10/1994, d'11 de juliol, de la Policia de la Generalitat-Mossos d'Esquadra, que resta redactat de la manera següent:
L'accés a la categoria de mosso o mossa es fa pel sistema d'oposició lliure, llevat dels membres d'altres forces i cossos de seguretat que presten serveis en l'àmbit territorial de Catalunya, que hi accedeixen pel sistema de concurs oposició.
L'accés de membres d'altres forces i cossos de seguretat no pot superar el quinze per cent del nombre total de places de les convocatòries corresponents fins que fineixi el desplegament territorial de la Policia de la Generalitat-Mossos d'Esquadra.
L'accés pel sistema d'oposició lliure requereix, a més de la superació de les proves selectives que estableix la convocatòria, la superació d'un curs selectiu, que ha d'organitzar l'Escola de Policia de Catalunya, i d'un període de pràctiques, l'avaluació dels quals s'ha de restringir als mèrits i les capacitats professionals.
Són exemptes del curs selectiu les persones aspirants que aportin un certificat d'haver superat el curs corresponent a l'Escola de Policia de Catalunya.
L'accés pel sistema de concurs oposició entre membres d'altres forces i cossos de seguretat requereix, a més de la superació de les proves selectives específiques que estableix la convocatòria, la superació d'un curs selectiu d'adequació al Cos de la Policia de la Generalitat-Mossos d'Esquadra que ha d'organitzar l'Escola de Policia de Catalunya.
Durant el curs selectiu i, si escau, el període de pràctiques, les persones aspirants tenen la consideració de funcionaris en pràctiques.
Durant aquest període, les persones aspirants han de tenir assegurats uns ingressos econòmics i la cotització corresponent a la Seguretat Social a efectes de drets passius o d'assistència sanitària.
El nomenament com a funcionari o funcionària de carrera únicament es pot efectuar un cop superats el curs i el període de pràctiques, d'acord amb el que estableix la convocatòria corresponent.
Amb independència de la prova de reconeixement mèdic que pugui establir la convocatòria, durant el curs o el període de pràctiques, o en acabar aquest, les persones aspirants poden ésser sotmeses a les proves mèdiques que calgui per a comprovar si hi concorre alguna causa d'exclusió d'acord amb el quadre d'exclusions mèdiques establert per a la categoria.
Si de les proves practicades es dedueix l'existència d'alguna causa d'exclusió, l'òrgan responsable pot proposar, en funció de la gravetat de la malaltia o el defecte físic, l'exclusió de l'aspirant del procés selectiu, en el qual cas correspon a l'òrgan competent per a efectuar el nomenament d'adoptar la resolució procedent, que en cap cas no pot donar dret a indemnització.
No obstant el que disposa l'apartat 6, un cop superat el curs selectiu, en el cas que l'exclusió mèdica de l'aspirant sigui conseqüència de lesions sofertes en l'exercici de les seves funcions com a funcionari o funcionària en pràctiques, l'òrgan responsable en pot proposar el nomenament com a funcionari o funcionària de carrera a l'òrgan competent.
Aquesta Llei entra en vigor l'endemà d'haver-se publicat al DOGC.
Palau de la Generalitat, 24 de maig de 2004